Nog Durbanse strande oopgestelWedge-strand, Durban in KwaZulu-Natal (Foto: http://melancholymons.wordpress.com/) Die eThekwini-munisipaliteit het besluit om nog Durbanse strande oop te stel nadat die gehalte van die seewater glo verbeter het. ActionSA sê egter dis “roekeloos” van die burgemeester. Die munisipaliteit sê daar is besluit om die Ansteys-, Country Club- en Winklespruitstrand oop te stel nadat kundiges watertoetse uitgevoer en bevestig het dat die watergehalte tot ŉ aanvaarbare standaard verbeter het. Volgens die munisipaliteit is die watergehalte by die Umdloti-, Laguna- en Bronzestrand op ŉ aanvaarbare standaard, maar hierdie strande sal vir eers nog gesluit bly volgens voorskrifte van die departement van ekonomiese ontwikkeling, toerisme en omgewingsake. Die strande Addington, Brighton, Reunion, Suid, Westbrook, Umhlanga en Thekwini bly ook nog gesluit. Ander strande in Durban wat tans oop is vir swemmers sluit in Point, uShaka, Wedge, Noord, Battery, Bay of Plenty, Pipeline, Toti-hoofstrand, Warner en Umgababa. Die munisipaliteit het vroeër vanjaar E. coli-vlakke van net onder aanvaarbare vlakke in die seewater aangeteken. ActionSA sê nou die eThekwini-munisipaliteit, en veral burgemeester Mxolisi Kaunda, mislei lede van die publiek oor die ware stand van die seewater se gehalte. Die party het die Ohlanga-rioolpompstasie vandeesweek besoek en vasgestel dat hoewel dié pompstasie herstel is, dit steeds nie in volle werking is nie aangesien die netstelsel rondom die pompstasie steeds stukkend is. Volgens ActionSA is daar ook ŉ paar meter van die pompstasie af ŉ rioolpyp waar ŉ vloed van rou riool onophoudelik in die Ohlangarivier, wat na strande in Umhlanga vloei, instroom. “Gegrond op die hoeveelheid riool wat steeds in die Ohlanga- en Umgenirivier invloei, is dit ondenkbaar dat die Umhlangastrande binnekort oopgestel sal word,” sê Zwakele Mncwango, ActionSA se voorsitter in KwaZulu-Natal. “Hoewel onlangse lesings van E. coli by die Umhlangastrande laag was, kan ŉ verandering in die stroom van suid na noord of noord na suid daartoe lei dat E. coli binne ŉ kort tydperk na gevaarlike vlakke verander. Die gesondheid van inwoners, toeriste en werknemers van die stad moet voorrang geniet,” sê Mncwango. ActionSA het vroeër vanjaar reeds sy kommer uitgespreek oor die integriteit van toetse van E. coli-vlakke deur die munisipaliteit aangesien dit in skrille kontras was met dié deur ŉ onafhanklike laboratorium.